钦定古今图书集成/历象汇编/庶征典/第077卷 > 后唐
## 钦定古今图书集成/历象汇编/庶征典/第077卷 > 后唐

### 庄宗同光二年八月大雨霖河溢

按，《五代史唐庄宗本纪》云云。

按《册府元龟》，同光二年八月乙未敕：“旬日霖雨，恐伤
秋稼，须命祈止，冀获开晴。可差官分祷祠庙。”

同光三年六月，大雨霖。

按《五代史唐庄宗本纪》。不载。　按《通鉴》。同光三年六
月雨。七十五日始霁。百川皆溢。

按《册府元龟》：同光三年七月丁酉，敕“河南尹依法祈
晴。”己亥，敕“淫雨稍甚，宜差官分道祈祷。”九月辛卯朔，
敕“霖雨未止，恐伤苗稼，及妨收获，宜令差官于诸寺
观神祠虔心祈祷。仍令河南府差官，应有灵迹处，精
虔祈止。”丙午，敕：“霖雨未晴，宜令宰臣、尚书丞郎分于
寺观祈晴。”

### 明宗天成三年大霖雨

按《五代史唐明宗本纪》。不载　按《册府元龟》。“天成三
年七月，霖雨稍甚。命宰臣散于寺观祈晴。八月，汴州
稍旱。命丞相祈雨于寺观。”

### 长兴二年频阴雨

按《五代史唐明宗本纪》。不载。　按《册府元龟》。长兴二
年八月丙子。敕。“阴雨稍频。虑妨收获。宜令河南府依
古法祈晴。”

长兴三年春，久雨。

按《五代史唐明宗本纪》，不载　按《册府元龟》，长兴三
年三月丙申，帝以春雨稍频，虑妨耕种，宜令河南府
依古法祈晴。帝问翰林参谋赵延文：“自春以来频雨
何故？”奏曰：“缘火犯井，所以频雨，兼雷声似夏，并不益
时，乞宽刑狱。”从之。壬寅，司天奏以时雨过多，请差官
祷禜。从之。六月辛酉，命文武百官应在京寺观神祠
祈晴又敕：“霖雨积旬，尚未晴霁，眷言刑狱，虑在滞淹，
京城诸司系囚，并宜疏理释放。”

按《册府元龟》，“长兴三年七月，以久雨未晴，分命祷禜。
敕天下州府见禁囚徒，据事理疾速断决，不得滞淹。
久雨未晴，恐至淹抑。”

### 废帝清泰元年久雨

按《五代史唐废帝本纪》不载　按《册府元龟》。清泰元
年八月甲申。诏曰：“霖雨稍频。虑妨收获。分命朝臣诸
祠宇祈晴。乙未诏曰：‘苦雨连绵。已逾浃旬。差官祈禜，
尚未晴明。宜令宰臣李愚、刘昫、卢文纪、姚𫖮各于诸
寺观虔告’。”自十一日后霖不止。至是日稍霁。九月己
亥。诏曰：“久雨未霁，礼有祈禳。禜都城门三日不止，乃
祈山川，告宗庙社稷。宜令太子宾客李延范等禜诸城门。太常卿李怿、工部尚书崔居俭告宗庙社稷。”甲
辰，诏曰：“霖霪稍甚，愆伏为灾。朕烛理不明，虑伤和气。
都下诸狱，委御史台差官虑问。西都差留守判官，藩
镇差观察判官，刺史州委军事判官，诸县委令录，据
见系罪人，一一亲自录问，恐奸吏逗遛，致其淹抑。昼
时疏理，如是大狱，即具奏闻。”癸卯，司天监灵台郎李
德舟以霖雨为灾，献唐初太史令李淳风《祈晴法》，天
皇大帝、北极、北斗寿星、九曜二十八宿、天地、水三官、
五岳神，又有陪位神、五岳判官、五道将军、风伯、雨师、
名山大川醮法，用纸钱驰马有差。诏曰：“李德舟显陈
艺术，特贡封章，以霖雨”之为灾，恐粢盛之不稔。请修
祈醮，以示消禳。恭以天地、星辰、宗庙社稷、雨师、风伯，
皆遵祀典，荐告不亏。名山大川，屡行祈祷。今据德舟
所陈，所司严洁祠祭，以表精虔。

清泰二年，以久雨祈晴于嵩山。

按《五代史唐废帝本纪》，不载　按《册府元龟》，“清泰二
年七月戊辰，以京师苦雨，遣左武卫将军穆延辉嵩
山祈晴。九月乙酉，京师以大霖雨，祈晴。”